Адыгэхэм я фэеплъ махуэм ирихьэлIэу
Кавказ зауэр зэриухрэ илъэси 156-рэ зэрырикъум ехьэлIауэ КъБР-м ЩэнхабзэмкIэ и министерствэм, Дунейпсо Адыгэ Хасэм, республикэм и жылагъуэ зэгухьэныгъэхэм, район, къалэ щIыпIэ администрацэхэм зэгъусэу къызэрагъэпэщыну Iуэхугъуэхэр щекIуэкIынущ республикэм и щIыналъэ псоми.
Накъыгъэм и 20-м сыхьэт 12.00-м видеоконференц екIуэкIынущ Дунейпсо Адыгэ Хасэм, республикэм и жылагъуэ IуэхущIапIэхэм я унафэщIхэмрэ я лIыкIуэхэмрэ хэту. А махуэ дыдэм сыхьэт 14.00-м ДАХ-м и тхьэмадэ Сэхъурокъуэ Хьэутий «Черкес FM» радиостанцым къыщыпсэлъэнущ Кавказ зауэр зэриухрэ илъэси 156-рэ зэрырикъум теухуауэ. Апхуэдэуи Интернетым флешмоб щрагъэкIуэкIынущ, «Iуащхьэмахуэ» уэрэдымрэ «Боль» усэмрэ гукъыдэж зиIэхэм ягъэзащIэу.
Накъыгъэ мазэ псом Къэбэрдей-Балъкъэрым, Адыгейм, Къэрэшей-Шэрджэсым я телевиденэхэмрэ радиохэмрэ, апхуэдэуи «Адыгэ псалъэ», «Адыгэ макъ», «Черкес хэку», «Шапсугия» лъэпкъ газетхэм я тхыгъэ куэд траухуэнущ а махуэшхуэм.
КъБР-м и радиом махуитIкIэ, накъыгъэм и 20 — 21-хэм, литературэ-макъамэ пшыхьхэр къатынущ.
Мэлбахъуэ Тимборэ и цIэр зезыхьэ Лъэпкъ библиотекэм (Налшык къалэ) цIыхухэм япэIэщIэу (дистанционнэу) видео дерс иригъэкIуэкIынущ, Кавказ зауэр художественнэ литературэм къызэрыхэщыжым теухуауэ.
ПащIэ Бэчмырзэ и цIэр зезыхьэ библиотекэм накъыгъэм и 20-м къызэригъэпэщынущ «БлэкIар тщымыгъупщэу, къэкIуэнум дегупсысу» зыфIища Iуэхур. Апхуэдэ дыдэу республикэм и район псоми щылажьэ библиотекэхэм лэжьыгъэ пыухыкIахэр ягъэхьэзыр а махуэм теухуауэ. Псалъэм папщIэ, Дзэлыкъуэ щIыналъэм Iуэхугъуэ дахэ къыхелъхьэ, адыгэм и ныпым къытещ вагъуэ 12-мрэ шабзищымрэ сурэт ящIу накъыгъэм и 20-м Интернетым къралъхьэну.
Бахъсэн къалэм ЩэнхабзэмкIэ и унэм и жэрдэмкIэ, «ДжэгуакIуэ» цIыхубэ ансамблым накъыгъэм и 20-м цIыхухэм япэIэщIэу уэрэдыжьхэр игъэзэщIэнущ. Дыгулыбгъуей къуажэм ЩэнхабзэмкIэ и унэм и «Ридадэ» цIыхубэ ансамблым игъэзэщIэнущ «ИстамбылакIуэ» уэрэдыр.
Май районым накъыгъэм и 15-м къыщыщIэдзауэ и 21 пщIондэ щекIуэкIынущ шэрджэс зауэлIым и сурэт щIынымкIэ зэпеуэр.
Шэджэм районым ЩэнхабзэмкIэ и унэм къыхелъхьэ «Зи Хэку имысыжыр хэхэсщ» зыфIаща цIыхубэ уэрэдыжьхэр нэхъыфIу зыгъэзэщIар къыщыхахыну зэхьэзэхуэр (накъыгъэм и 20 — 21-хэм). Мыхьэнэшхуэ иIэщ Шэджэм къалэм и тхыдэ-лъахэхутэ музейм «Ар ди адэжьхэм я Iэужьщ» зыфIища гъэлъэгъуэныгъэр махуитIкIэ зэрыригъэкIуэкIынуми.
А махуэм и фэеплъу сурэт, тхылъ гъэлъэгъуэныгъэ куэд, тхыдэмкIэ дерсхэр, нэгъуэщI Iуэхугъуэ гъэщIэгъуэнхэри район, къуажэ къэс щрагъэкIуэкIыну я мурадщ.
БАГЪЭТЫР Луизэ.
